MOSKOVA. Leijonien riveissä Patrik Laine kohtasi lauantaina välieräottelussa Venäjää vastaan ison idolinsa.

Nimittäin Aleksandr Ovetshkinin.

Se taistoi päättyi Laineen kannalta hyvin.

Suomi 3, Venäjä 1.

Pelin aikana Ovetshkin jyräsi kerran Laineen melkoisen puhtaasti. Pelin jälkeen Ovetshkin oli kuitenkin se nöyrä häviäjä.

– Sanoi tsempit jatkoon ja vähän kopautti tuohon polvisuojiin, Laine kertoi kohtaamisesta kättelyjonossa ison supertähden kanssa.

Ovetshkinien ja muiden isojen nimien päihitys maistuikin hyvälle.

– Onhan se aina hieno voittaa, varsinkin kun on tuollaisia äijiä vastassa. Kova joukkuehan noilla on.

Pelissä Laine itse antoi melkoisen syötön ja teki melkoisen esityön Jussi Jokisen 2-1-johtomaaliin.

– Ei alunperin ollut mielessä syöttö. Piti itse nousta maalille. Jotenkin selkärangasta tuli se, että kiekko lähti lavasta. No Jussihan sitten sinne takatolpille meni. Se pisti sitten pullonkin pois sieltä katolta. Ei mitään, ihan hyvä maali.

Jokinen olikin turnauksessa hieman leikkimielisesti huudellut Laineen syöttöjen perään.

– Joskus ollut kahta nollaa sun muuta, ei ole ehkä aina syöttöä tullut. Mutta nyt päätin heittää.

Sunnuntaille Laineella ja Leijonilla on melkoisen selkeä tavoite. Oli sitten vastassa Kanada tai USA.

– Siitä lähdetään, että kultamitalit kaulassa lähdetään huomenna Suomeen. Sen eteen tehdään kaikki.

Ilari Savonen, Moskova

Twitter: @ilarisavonen